Хьалха ханаш яр, корт бохбу моллагIа малар мелаш, дилла биха лелача нахах а, уж цу хьал тIехьа хиларгахьа дакъа бола малар дохкаш болча нахах а адамаш къехкаш, наха юкъе уж хьакхайкабеш вай мехкара из гIулакх дIадаккха дезар, яхаш массанахьа наха дувцаш. Хьалха хIара юрта хIана яц аьнна къаракъ эца хинна моттигаш хIанз цхьаннахьа наха гургйоацача къайлагIа из мелачарна мара ховш йоацача моттигашка мара яц. Вайна дагадоагIа кхо-диъ шу хьалха ГIалгIай мехка Iаьдал а юкъара болх лелабераш а барта баха, лаьрххIа цу гIулакха тIехьа къа а хьийга бокъо йоацаш корт бохбу малараш дохкаш мел йола моттигаш йохаяь дIаяха. ГIалгIайчен Мехкда а вар цу гIулакха дакъа лоацаш. Лоалахарча мехкашка а бир ишта из болх, вайцига санна лаьрххIа баьбеце а. Из у, лазар, бала Даьла къахетамца вайна юкъера дIадаьннад, бакъда, къаракъо деш хинначул доккхагIа хIана дац ала зе деш дола кхыдола хIама даьржад адамашта юкъе.